דברים למפקדי צה"ל

[מקור: pdf 490, עמודים 388-393]

דברים למפקדי צה"ל

משחר ימיו היה מפעל שיבת ציון חדור אמונה כי תשלום ושיתוף-אמת בין עמי המרחב אפשריים. ביטחוננו עמנו כי השלום ושיתוף מבטא את האינטרס האמיתי של העמים ומאווייהם.

אנו מוסיפים להאמין שהשלום במרחב הוא מעניינם של כל העמים היושבים במזרח התיכון, בו טמון סוד השחרור האמתי, השחרור מפחד. כאשר יתפרקו הפחדים – אז יתגלה לכל מה רבה הברכה הצפונה בהטיית המשאבים החומריים והנפשיים כולם לאפיקי יצירה, העלאת רמת החיים והתרבות, מאבק באיתני הטבע ובפגעיהם, והפיכת אזור היום התיכון למרחב ברכה, אשר יושבי תבל יתברכו בו. על-כן, במידה שקיימות בעולם הערבי נטיות – ולו גם רכות והססניות – של מחשבה מתונה וחיובית יותר על יחסי ישראל-ערב – נפעל לעידודן ולטיפוחן, ככל שידנו תשיג.

אולם גם כשאנו חיים באמנותנו בחזון השלום, איננו יכולים לעצום עין מן המציאות האופפת אותנו היום. עדיין רוחש האזור סכסוכים, חדור משטמה ומחשל ואוגר נשק למלחמה. לרוב ממשלות ערב מהווה האיבה לישראל יסוד משותף, ואולי אפילו היסוד המשותף האחד המאחד את כולן.

להיטותן לרכוש ולטפח נשק התקפה הרסני ביותר והצהרותיו של נאצר כי לא בדיבורים אלא במעשים יוכיח לבני-ערב את פעילותו נגד ישראל, מחייבות אותנו לכוננות ביטחונית מתמדת; מגמת ישראל איננה מלחמה, ואף לא "מלחמת מנע", אלא **מניעת** מלחמה. באווירת שנאה ומשטמה שסביבותינו, מדינת ישראל **חזקה** היא הערבות הטובה ביותר לקיום השלום ולמניעת המלחמה. צו-חיינו וצו-קיומה של אומתנו גוזרים עלינו הגנת-עצמנו. כוננותנו להשיב מלחמה שערה – היא הביטוח העשוי למנוע את עצם המלחמה.

ראשי מדינות ערב מטפחים בעולם הערבי את רעיון התכונה למלחמה. הם מגבירים את מירוץ הזיון במזרח התיכון; הם המקיימים והמדרבנים לפעולה את "הארגון לשחרור פלשתינה" ואת חבורות-הטרור של "אל-פתח". אולם אלה אשר שלחו ידם בעבר לבלע אותנו, נצרבו. ואם ידעו הזוממים פעולות איבה נגדנו כי גם בפעם הבאה יכשלו – לא ינסו שוב לבצע את מזימתם.

מעמדה המדיני של ישראל נתחזק בשנים האחרונות. אך כל עוד קיימת האיבה, והאיום עלינו קיים – הרי כוחה המרתיע של ישראל הוא סוד הערובה לשלומנו אנו ולשמירת השלום באיזור.

\* \* \*

יתכן והאויבים משעשעים לבם בתקוות-שווא כי נפשנו תיעף מן ההטרדות, מן האיומים וממצב על כוננות מתמדת. יתכן כי אין הם מבינים את משמעותו של ענף הזית העוטה את חרבו של צה"ל. על כן לא ניעף מלחזור קבל עולם, עי לא נרשה שום חדירות לתחומי מדינתנו; לא נרשה כי מישהו ימנע מאתנו מלעבד כל חלקת שדה שבתחומינו, לחרוש אותה, לעבדה, לזרעה ולהשקותה. אנו נגן על המים שבתחומינו ואף לא ניתן שיגזלו מאתנו על פי תכניות הטיה כלשהן.

אנו לא ניבהל מאיומים מתרברבים, ולא מפני צחצוח כלי-נשק. בחיפוי כוננות-ההרתעה, **הדוחה** מלחמות, נבנה והולך כוחנו אנו; ועצם צמיחתנו מוסיפה על תוקף ההרתעה. ואולי אפשר לבטא כפילות-תפקיד זו בתמונה;

**היד האוחזת בשלח** (אף מפעילה אותו לעת הכרח) – היא המקיימת שמירה והרתעה בגבולות, ומרחיקה ממילא את המלחמה.

**היד הבונה** - עוסקת במשולב בבניין המדינה, החברה והכלכלה, בבניית צבאנו, בחידוש – יכולתו ובשיפורו, כמיטב דרישות התקופה ורמתה הטכנית והמחשבתית.

ועד בוא העת בה לא ישא גוי אל גוי חרב אנו נוסיף לשים מבטחנו העיקרי ואמונתנו לא בערבויות זרים אלא בראש ובראשונה בנו ובצבאנו, וכל עוד ילמדו בעולם מלחמה, יהיה צבא ההגנה לישראל בעל רוח-כוננות גבוהה וכושר מלחמה מעולה.

אם ידנו המושטת תידחה והאויב ירצה לקרוע את ענף הזית וסכנה תהיה מול פנינו – הרי יוכח כי ענף הזית אינו משתרג על שלח חלודה אלא עוטר חרב מרורה, המוחזקת ביד חזקה ואיתנה. במקרה של מלחמה, השאלה לגבינו אינה שאלת קיום או דו-קיום, אלא שאלת קיום או אי-קיום. על כן נעשה הכל כדי שבידי צה"ל הנאמנות והבהירות יהיה מיטב הנשק ומיטב הציוד, למען יוכל להכות באויב ולנצח במלחמה.

\* \* \*

אנו עוקבים בהתמדה ונותנים דעתנו על כל התפתחויות בפיתוח הנשק בעולם, - פיתוח המתקדם ומתחדש לבקרים, פרי המהפכה הטכנולוגית הכבירה של ימינו.

פיתוח זה וחידושים אלה של כלי-נשק מחייבים ערנות וגישה מהפכנית מתחדשת של המחשבה הצבאית של מפקדינו וקצינינו. יש לעקוב אחרי המתחדש ולחשוף את האפשרויות השונות, הגלויות והנסחרות, הגלומות בו, ולגלות דרכים ליישום החידושים הללו לפעולות טקטיות ואופרטיביות של יחידותינו.

אם לקראת 1948, אל מול צבא סדיר שעלה עלינו וכלי-המלחמה החדשים הגיעונו, היינו חייבים להתרגל לעבוד ולחשוב במהירות של 60 ק"מ לשעה, בקצב של רכב-מנוע, במקום של 6 ק"מ לשעה, כפי שהיינו רגילים לו לפני-כן בכוחות הרגליים, כן מוטל עתה שוב על המפקדים להרגיל עצמם לקצב מהיר פי כמה.

כדי שתנוצל כראוי תקופת השלום – ואולי תהיה לשלום **תמיד** – על הצבא להתמלא דעת, מדע וכושר טכני מעולה. "הקדמה הדוהרת" בעולם משנה כיום את כל אמות-המידה. גם רובה "פשוט", ותותחו של טנק "רגיל", זקוקים שיפעילום בהשכל ובדעת. לא חייל "גולם" הוא שיפעיל מחשבי-שדה וציוד אלקטרוני בטנקים ובכלי-ירייה: לא קצין חסר-ידע ינצח על הפעלת מערכות-נשק מורכבות.

\* \* \*

לידי צה"ל נמסרים צעירי העם, ואין עוד כמהו היכול והחייב להשלים את מלאכת בית-הספר בעיצוב דמותו של האדם הצעיר בישראל, ולגבש לאחת את העדה המתכנסת מכנפות הארץ השונות.

צה"ל מאמן את צעירי העם, הוא גם מכוונם להתיישבות, הוא גם המלמד השכלה ודעה לנזקקים לכך, הוא גם הנותן מחילו – בעיקר מחיילותיו – לשמש מורים ומורות לעולים בישובים החדשים.

למען יתמיד צה"ל להיות בעיני הכל חייבים חייליו ומפקדיו להקפיד על רמה מקצועית חלוצית ומוסרית גבוהה. על הקצינים והמפקדים בצבא מוטלת החובה לשקוד בכל עת ובכל שעה לא רק על המקצועיות לבדה. עליהם לתת דעתם גם על רמה חלוצית ומוסרית גבוהה, בכל הנוגע לעצמם ולפקודיהם.

אין די במלים נאות האומרות כי צה"ל הוא צבא דמוקרטי המטפח את האדם, מעלה אותו ומאפשר לו לבטא את מלוא "אישיותו". מידי המפקדים יידרש להוכיח זאת הלכה למעשה.

דעת ושכל הם מתת גדול, ויתרון האדם על שאר יצורים. אבל אין הם הכל. רוח ניתנת באנוש, נשמה יתרה, ונשמה זו שהיא חלוצית ואזרחות טובה, לא נצליח להחדירה לכל בנינו ובנותינו המשרתים בצבא – ללא עזרתו הפעילה, המתמדת והחרוצה של חבר המפקדים והקצינים. וזאת יש לראות כמשימה, משימת-חובה וכבוד באחת.

למרות השפע בחוצותינו, ארצנו עניה. שעה שנברא העולם, לא חוננה ארצנו באוצרות טבע רבים, כפי שזכו לכך כמה מדינות אחרות. אז זוהי ארצנו, לא נרצה להמיר אותה באחרת, ולא נוכל. מגמתה של מדיניותנו הכלכלית חייבת להיות: - להקים ולפתח משק בריא ומתקדם בחקלאות, בתעשייה, בתחבורה, בתיירות, במסחר ובמדע, תוך קיום רמת חיים הולמת של האוכלוסייה.

הימים הבאים מחייבים מאמצים כבירים לעלות בשלבי סולם העצמאות הכלכלית. מה שעשינו עד כה הוא שהנחנו יסוד לעצמאות כלכלית. אבל מה שהיה הישג גדול לשמונה-עשרה השנים הראשונות של המדינה אינו מספיק לשנים הבאות.

המצב כיום שונה מהמצב שהיה קיים אז. כל קילווט חשמל, כל שעת עבודה וכל לירה המשוקעת באותם המפעלים חייבים להפיק יותר. והוא הדין לגבי ענפי השירותים השונים, שצריכים לשרת ולעזור בייצור יצירת הנכס והתוצר.

משהו השתבש שבמדינתנו במה שקוראים "מוסר-העבודה" וביחסי העבודה. כדי שנוכל לעמוד בתחרות בשווקים הבינלאומיים חייבים המפעלים שלנו כולם לפעול ברמה המקובלת בחוץ-לארץ. עלינו לדעת כי יש גבול להטבות-שכר ולהטבות-סוציאליות, כשם שצריך להיות גבול להפקת רווחים מופרזים, ובזבוזים על חיי מותרות ראוותניים.

\* \* \*

מדינת ישראל אינה יכולה להתחרות במדינות המזרח והמערב הגדולות במתן רמת-חיים של שפע למשרתיה הנאמנים. אבל אנו יכולים וחייבים לפנות אליהם ולומר: אנו מעניקים לכם את זכות-השירות לעמכם המתחדש, את טעם החלוציות, את חדוות היצירה, ואת ההרגשה כי העם והארץ זקוקים לכם ותובעים את כל יכולתכם, אל כל כושרכם האנושי והמקצועי.

אני יודע את כובד המשימה המחייבת מנהיגים ומפקדים בצבא הזה לערות, לדריכות ולשקידה, להשתלמות מקצועית מתמדת. ישנם צבאות לחייליהם רב להם בכך, אולם אין זה כך לגבינו.

ישנו דבר **שאתם**, מפקדי הצבא, חייבים להבטיחו, והוא: עליכם להבטיח כי רוח היוזמה והלהט של דור ראשוני צה"ל המתנדבים תשרה במחנותיכם.

לפנינו עוד שלבים של כיבוש התיישבותי בגליל, בחבל הבשור, בערב, ובכל מקום ומקום בוא אנו מגלים טיפת מים כלשהי.

עם כל הדיבורים בעולם הגדול על מלחמת "כפתורים", ואולי אף בסביבתנו, עדין בסיס הביטחון הוא באדם הלוחם.

גם הנשק אפשר להפיח בו נשמה. הכלי יכול לנגן בידיו של מחזיקו. וחיילו חייבים להיות אמנים בנגינתם בו. יהיו בידי האויב כלי-זין אשר יהיו, - **הם** לא יוכלו להפיק מאלה יותר מאשר יש בברזל ובפלדה. ואילו על אנשי צה"ל להיות נאמנים למסורת של הבלתי שגרתיות ולהגיע בה לדרגת אמנות.

חוט השדרה של צבאנו אינו חבר-קצינים-סדירים המתהדר בציציות ופיפים מוזהבים על מדיו. אנשינו יחונכו על פי דוגמת הנאמנות ללא שיור, במסורת אלעזר בן-יאיר ואנשיו במצדה. הם הנם ממשיכי המסורת של מפקדי גולני וגבעתי, יפתח והראל. הם השיגו את מה שנראה לכאורה לבלתי אפשרי. מדוגמתם שאבו השראה, ראו את הישגיהם כמופת למה שיכול להשיג מפקד היודע ללכד את אנשיו ולעשותם יחידה קרבית לטעת בהם ששון-קרב, ולהוליכם אל הניצחון.

יהיו נא רוחכם וכוחכם אתכם לביצוע בשעה היעודה.